पाएं अपने शहर की ताज़ा ख़बरें और फ्री ई-पेपरडाउनलोड करें
रविवार सुबह दोस्तों के साथ अपने जन्मदिन की पार्टी करने गए गांव जेठूके निवासी एक वकील की देर रात रामपुरा फूल के कुटिया पुल के नीचे नहर से लाश मिलने से गांव में मातम छा गया। मृतक के माथे पर लगे कट के निशानों को देख गांव के लोगों ने हत्या किए जाने के आरोप लगाते हुए साेमवार दोपहर काे थाना सदर के आगे नेशनल हाइवे जाम किया। थाना सदर की पुलिस द्वारा सहारा समाजसेवा की मदद से लाश को नहर से निकालकर मामले की जांच शुरू कर दी गई है। प्रदर्शनकारियों का नेतृत्व कर रहे एडवोकेट जसविंदर सिंह तुंगवाली ने बताया कि उसके साथ बठिंडा अदालत में प्रैक्टिस कर रहे गांव जेठूके निवासी एडवोकेट जसपाल सिंह (32) पुत्र महेंद्र सिंह को रविवार सुबह उसके कुछ दोस्त जन्मदिन की पार्टी करने के लिए घर से बुलाकर ले गए। रविवार शाम चार बजे के करीब उक्त दोस्तों ने जसपाल सिंह के परिवार को फोन कर बताया कि वह नहाने के लिए नहर में उतरा था किंतु पानी के तेज बहाव में बह गया।
परिवार के लोग, गांववासियों तथा पुलिस को साथ लेकर मौके पर पहुंचे। इस दौरान नहर से जसपाल सिंह की तलाश शुरू कर दी गई। रात 11 बजे के करीब रामपुरा फूल के कुटिया पुल के नीचे नहर से लाश मिल गई। लाश के माथे पर कट के दो बड़े निशान थे। प्रदर्शनकारियों ने कहा कि पुलिस द्वारा साेमवार दोपहर दो बजे तक दोषियों का पता लगाने की बात कही गई थी, किंतु चार बजे तक मामला ही दर्ज नहीं किया। उन्होंने कहा कि अाराेपियाें की गिरफ्तारी तक उनका धरना जारी रहेगा। इस संबंधी तफ्तीश अधिकारी बलजीत सिंह से बात करने पर उन्होंने कहा कि मृतक के परिवार के बयान दर्ज कर कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn